ኢህአዴግ ያሳለፋቸው የኢኮኖሚ ማነቃቂያ ፕሮግራም ውሳኔዎች ተግባራዊነት እንደሚሰራ ደኢህዴን አስታወቀ
የኢትዮጵያ ህዝቦች አብዮታዊ ዴሞክራሲ ግንባር (ኢህአዴግ) ስራ አስፈጻሚ ኮሚቴ በቅርቡ ያሳለፋቸው የኢኮኖሚ ማነቃቂያ ፕሮግራም ውሳኔዎች ትክክልና አስፈላጊ በመሆናቸው ለተግባራዊነቱ እንደሚሰራ ደኢህዴን አስታወቀ።የደቡብ ኢትዮጵያ ህዝቦች ዴሞክራሲያዊ ንቅናቄ (ደኢህዴን) ሊቀመንበር አቶ ሽፈራው ሽጉጤ ለ5 ቀናት የተካሄደው የድርጅቱ ከፍተኛ አመራሮች ኮንፈረንስ አስመልክተው በሰጡት ጋዜጣዊ መግጫ  ኢህአዴግ ለኤርትራ ያቀረበው የሰላም ጥሪ ወቅታዊና ተገቢ ነው ብለዋል።የኮንፈረንሱ ተሳታፊዎች ኢህአዴግ እያደረገ ያለውን ለውጥ በመገምገም ከመግባባት ላይ ደርሰዋል።በቅርቡ የኢህአዴግ የሥራ አስፈፃሚ ኮሚቴ ባስቀመጠው የሰላም ጥሪና የኢኮኖሚ ማነቃቃት አቅጣጫዎች ይዘትና ጠቀሜታ ላይ ደኢህዴን ከከፍተኛ አመራሩ ጋር መክሮ ተግባብቶባቸዋል።የኢኮኖሚ ማሻሻያው አገሪቱ “አሁን ባለችበት የለውጥ እንቅስቃሴ ኢኮኖሚው እንዲነቃቃ የዕድገታችን ማነቆዎች እንዲፈቱ ምርታማነት እንዲጨምርና የውጭ ምንዛሬ ግኝት ችግሮችን ለመፍታት ያስችላል” ብለዋል።ይሄንን ፋይዳ በመገንዘብ ደኢህዴን ለተግባራዊነቱ እንደሚሰራ በኮንፈረንሱ ማረጋገጡን ጠቅሰዋል።ኢህአዴግ የአልጀርስ ስምምነትና የድንበር ኮሚሽኑ ውሳኔ የአገሪቱ ጥቅም በሚያስከብር መልኩ ለመፈፀም በመወሰኑ ደኢህዴን ድጋፉን እንደሚሰጥና ለተግባራዊነቱ እንደሚታገል አረጋግጠዋል። (ኢዜአ)